જ્ઞાન અને માહિતી કેળવણીના ક્ષેત્રમાં બહુ જ ઉપયોગી વિભાવના છે. વિદ્યાર્થીનું મગજ માત્ર માહિતીનો અંબાર બની રહે તે કેમ ચાલે? એટલે તેને વ્યવહારુ જ્ઞાન પણ મળવું જ જોઇએ. થિયરીને માહિતી અને પ્રેક્ટિકલને જ્ઞાનના સ્રોત કહી શકાય. વિજ્ઞાન અને ટેકનોલોજીના ભણતરમાં તો લેબ અને પ્લાન્ટમાં કોલર મેલા કર્યા વિના ડિગ્રી મળે તે વાતમાં માલ જ નહીં! આમ તો સૈદ્ધાંતિક અને વ્યવહારુ જ્ઞાનના સમન્વયની વાત દરેક ક્ષેત્રમાં ઉપયોગી છે. જે રીતે લંબાઇ-પહોળાઇ સાથે ઉંડાઈ ઉમેરાય તો જ ઘનાકાર બંને છે, તે રીતે અનુભવજન્ય જ્ઞાન સાથેના સમન્વયથી અભ્યાસ પરિપક્વ થાય છે.